SKRIFTLIG FORESPØRGSEL E-2074/01

af Giuseppe Pisicchio (PPE-DE) til Kommissionen

(13. juli 2001)

Om: De europæiske borgeres sikkerhed og miljøbeskyttelse

Der er ingen tvivl om, at EU er opmærksom på borgernes sikkerhed, beskyttelsen af miljøet og energibesparelser.

Det fremgår af en undersøgelse, foretaget af ETRTO (European Tyre and Rim Technical Organization), at 70 % af dækkene på europæiske køretøjer har et utilstrækkeligt dæktryk med deraf følgende forhøjet brændstofforbrug og dermed CO2-emission af en størrelsesorden, der kan variere fra 5 % til 25 %, samt en kraftig reduceret levetid for selve dækket fra et minimum på 20 % til et maksimum på 50 % af den normale holdbarhedstid. Ifølge UTWG (Used Tyre Working Group), en organisation der fører tilsyn og kontrol med anvendelse og forbrug af dæk i Det Forenede Kongerige, forbruges og kasseres der i Europa ca. 35 mio. dæk med deraf følgende alvorlige problemer vedrørende bortskaffelsen af disse.

Ifølge Fællesskabets databank vedrørende færdselsulykker CARE (Rådets beslutning 93/704/EF(1) af 30. november 1993) er 1,4 % af dødsulykkerne i EU-landene forbundet med problemer vedrørende dæk og dæktryk.

I USA har N.H.T.S.A. (National Highway Traffic Society Administration), færdselssikkerhedskontoret, fundet ud af, at der alene i 1999 var 647 færdselsulykker med dødelig udgang forbundet med for lavt dæktryk, dvs. ca. 2 % af samtlige dødsulykker. Som følge heraf har den lovgivende myndighed i USA udsendt et forbundsdirektiv (H.R. 5154, den såkaldte TREAD ACT (slidbane-loven), § 13), som foreskriver, at alle motorkøretøjer, der er indregistreret efter 1. november 2003, skal være udstyret med en anordning til konstant kontrol af dæktrykket.

Hvilke foranstaltninger agter Kommissionen på baggrund heraf at træffe for at sikre, at der lægges størst mulig vægt på borgernes sikkerhed, også på grund af den betydelige indvirkning på miljøet, på linje med den amerikanske lovgivning på området, der for øjeblikket er langt foran?

(1) EFT L 329 af 30.12.1993, s. 63.

Svar afgivet på Kommissionens vegne af Erkki Liikanen

(26. september 2001)

Kommissionen er godt klar over, at dæk med et utilstrækkeligt dæktryk er en af de største årsager til alvorlige ulykker, og at det medfører forhøjet brændstofforbrug og dermed også forhøjet CO2-emission.

Det ligger fast, at mindst 1,4 % af dødsulykkerne i EU-landene er forbundet med problemer vedrørende dæktryk, hvilket svarer til, at der potentielt kan reddes omkring 600 liv med en anordning til kontrol af dæktrykket.

Kommissionen har i flere år nøje fulgt udviklingen i dækteknologien og er overbevist om, at løsningerne skal findes gennem en overordnet indsats. Derfor har dette spørgsmål været behandlet både inden for rammerne af ekspertgruppen vedrørende kørsel og bremser (Groupe des Rapporteurs sur le Roulement et le Freinage) og Den Internationale Standardiseringsorganisation (ISO) samt på et mere officielt plan i det internationale forum for harmonisering af konstruktionen af køretøjer (Forum mondial sur l'Harmonisation de la Construction des Véhicules) under FN. Resultaterne af eksperternes arbejde forventes at foreligge i efteråret 2001.

En harmonisering af lovgivningerne i de forskellige områder af verden kunne munde ud i et krav om, at dæk og fælge skal monteres med en trykmåler, der øjeblikkeligt advarer om utilstrækkeligt dæktryk eller for stor ubalance mellem dækkene på samme aksel.

Kommissionen undersøger således for øjeblikket mulighederne for og nødvendigheden af foranstaltninger på dette område, navnlig med henblik på arbejdet i det internationale forum for harmonisering af konstruktionen af køretøjer.